## Pravilnik o stjecanju prava na dopust do sedme godine djetetova života i na rad s polovicom punog radnog vremena zbog njege djeteta s težim smetnjama u razvoju

### NN 47/1996 (12.6.1996.), Pravilnik o stjecanju prava na dopust do sedme godine djetetova života i na rad s polovicom punog radnog vremena zbog njege djeteta s težim smetnjama u razvoju

# **MINISTARSTVO RADA I SOCIJALNE SKRBI**

Na temelju članka 66. stavka 5. Zakona o radu ("Narodne novine", broj
38/95, 54/95 i 65/95) ministar rada i socijalne skrbi uz suglasnost ministra
zdravstva donosi

## **PRAVILNIK**

### **O STJECANJU PRAVA NA DOPUST DO SEDME GODINE DJETETOVA ŽIVOTA I NA RAD S POLOVICOM PUNOG RADNOG VREMENA ZBOG NJEGE DJETETA S TEŽIM SMETNJAMA U RAZVOJU**

Članak 1.

Ovim se pravilnikom propisuju uvjeti i postupak za stjecanje prava roditelja
djeteta s težim smetnjama u razvoju (u daljnjem tekstu: teže hendikepirano
dijete) na dopust za njegu djeteta do sedme godine djetetova života i prava
na rad s polovicom punog radnog vremena, te način i obračun isplate naknade
plaće za korištenje tih prava.

Članak 2.

(1) Težina hendikepa ocijenjuje se za dijete kod kojeg postoji ometenost
u psihičkom ili fizičkom razvoju iz članka 15. Pravilnika o sastavu i radu
stručnih komisija kao organa vještačenja u postupku za ostvarivanje prava
i drugih oblika socijalne zaštite, o sadržaju medicinske i druge dokumentacije,
te o vrstama i stupnju ometenosti u psihičkom ili fizičkom razvoju djece
i omladine ("Narodne novine" br. 12/84).

(2) Težim hendikepom u smislu stavka 1. ovoga članka smatraju se psihička
ili fizička oštećenja funkcija organa ili organskih sustava takvog stupnja
zbog kojeg dijete ne može samostalno izvoditi aktivnosti primjerene kronološkoj
dobi, već je ovisno o pomoći druge osobe u obavljanju svakodnevnih životnih
aktivnosti, kao što su:

- oblačenje i svlačenje;

- obavljanje osnovnih životnih potreba (hranjenje, kontrola mokrenja
i stolice);

- pokretanja tijela - kada im to nije moguće ni uz pomoć ortopedskih
pomagala;

- korištenje tehničke opreme ili lijekova o kojima ovisi održavanje
života;

- korištenje specijalne dijete koju, s obzirom na dob i na pokretljivost
moraju pripremati ili davati roditelji; i

- druge aktivnosti koje ne može obavljati bez nečije pomoći.

(3) Teži hendikep utvrđuju stručne komisije za davanje nalaza i mišljenja
u postupku - za ostvarivanje prava i drugih oblika socijalne zaštite iz
članka 82. stavka 1. Zakona o socijalnoj zaštiti ("Narodne novine" br.
10/91 - pročišćeni tekst i 19/91).

Članak 3.

(1) Pravo na dopust do sedme godine djetetova života ili pravo na rad
s polovicom punog radnog vremena može ostvariti samo jedan od roditelja
pod uvjetom da su oba roditelja u radnom odnosu s punim radnim vremenom,
te roditelj koji sam brine i njeguje teže hendikepirano dijete.

(2) Jedno od prava iz stavka 1. ovoga članka može ostvariti i jedan
zaposleni roditelj pod uvjetom da drugi roditelj koji nije zaposlen nije
u mogućnosti zbog svog psihofizičkog stanja pružati potrebnu njegu teže
hendikepiranom djetetu.

(3) Nemogućnost roditelja za pružanje potrebne njege teže hendikepiranom
djetetu utvrđuju stručne komisije iz članka 2. stavka 3. ovoga pravilnika.

(4) Izuzetno, jedan zaposleni roditelj može ostvariti jedno od prava
iz stavka 1. ovoga članka za vrijeme dok je drugi roditelj koji nije zaposlen
na odsluženju vojnog roka ili služi u pričuvnom sastavu, ili se nalazi
u pritvoru ili na izdržavanju kazne zatvora duže od 30 dana, odnosno ta
prava može ostvariti otac dok je majka na obveznom porodnom dopustu.

Članak 4.

(1) Jedno od prava iz članka 3. ovog pravilnika roditelj ne može ostvariti
dok koristi pravo na rad s polovicom punog radnog vremena po drugoj osnovi.

(2) Jedno od prava iz članka 3. ovoga pravilnika ne može ostvariti roditelj
teže hendikepiranog djeteta, odnosno prestaje mu to pravo za vrijeme dok
je dijete stalno ili tjedno smješteno u odgovarajućoj zdravstvenoj ustanovi
ili ustanovi socijalne skrbi, odnosno ako je dijete smješteno u ustanovu
društvene brige o djeci predškolske dobi ili odgoja i obrazovanja gdje
ima smještaj svakodnevno duže od osam sati.

(3) Izuzetno od stavka 2. ovoga članka samohrani roditelj koji je obavezan
raditi drugu smjenu, ima pravo na rad s polovicom punog radnog vremena,
odnosno ne prestaje mu to pravo iako je dijete smješteno u odgovarajućoj
ustanovi socijalne skrbi, društvene brige o djeci predškolske dobi ili
odgoja i obrazovanja sakodnevno duže od osam sati.

Članak 5.

Pravo na rad s polovicom punog radnog vremena pod uvjetom iz članka
2., a u skladu s člankom 3. i 4. ovoga pravilnika može ostvariti i roditelj
punoljetnog djeteta nad kojim je produženo roditeljsko pravo, kao i roditelj
punoljetnog djeteta nad kojim nije produženo roditeljsko pravo, ako je
teži hendikep postojao prije punoljetnosti djeteta.

Članak 6.

(1) Postupak za ostvarivanje prava iz članka 3. ovoga pravilnika pokreće
na zahtjev roditelja centar za socijalni rad nadležan prema prebivalištu,
odnosno boravištu roditelja.

(2) U postupku iz stavka 1. ovoga članka centar za socijalni rad primjenjuje
odredbe Zakona o općem upravnom postupku i metode socijalnog i drugog stručnog
rada.

Članak 7.

(1) Centar za socijalni rad donosi i dostavlja stručnoj komisiji u prvom
stupnju zaključak za utvrđivanje zdravstvenog stanja i sposobnosti djeteta
uz koji prilaže već postojeću medicinsku i drugu dokumentaciju, te socijalno
anamnestičke podatke i dokument "Nalaz i mišljenje" stručne komisije koja
je utvrdila ometenost u psihičkom ili fizičkom razvoju.

(2) Stručna komisija u prvom stupnju ispituje i ocjenjuje da li na temelju
zaprimljene dokumentacije iz stavka 1. ovog članka može dati ocjenu o zdravstvenom
stanju djeteta i težini hendikepa s obzirom na njen sadržaj i vremensko
razdoblje od izdavanja dokumenta "Nalaz i mišljenje" i podnošenja zahtjeva
iz članka 6. ovoga pravilnika. Ako stručna komisija u prvom stupnju utvrdi
da na temelju primljene dokumentacije nije u mogućnosti dati ocjenu o zdravstvenom
stanju djeteta i težini hendikepa zatražit će od centra za socijalni rad
da dijete uputi na vještačenje. Na osnovi rezultata vještačenja stručna
komisija u prvom stupnju uz izdavanje novog "Nalaza i mišljenja" po Pravilniku
iz članka 2. stavka 1. ovoga pravilnika daje i ocjenu o zdravstvenom stanju
djeteta i težini hendikepa.

(3) U slučaju kada je roditelj podnio zahtjev za ostvarivanje prava
iz članka 3. ovoga pravilnika zbog njege teže hendikepiranog djeteta kod
kojega nije utvrđena ometenost u psihičkom ili fizičkom razvoju, centar
za socijalni rad uputit će dijete na vještačenje stručnoj komisiji u prvom
stupnju, koja će temeljem pregleda i ispitivanja i dobivenih rezultata
dati "Nalaz i mišljenje" po Pravilniku iz članka 2. stavka 1. ovoga pravilnika
i ocjenu o zdravstvenom stanju djeteta i težini hendikepa.

(4) Ocjenu o zdravstvenom stanju djeteta i težini hendikepa stručna
komisija u prvom stupnju daje na Obrascu broj 1. - Ocjena o zdravstvenom
stanju djeteta.

Članak 8.

(1) Na temelju ocjene iz članka 7. ovoga pravilnika centar za socijalni
rad donosi rješenje. Rješenje kojim se priznaje jedno od prava iz članka
3. ovoga pravilnika centar dostavlja poslodavcu kod kojeg je roditelj u
radnom odnosu.

(2) O žalbi protiv rješenja centra za socijalni rad rješava ministarstvo
nadležno za poslove socijalne skrbi.

(3) Ako se žalbom pobija rješenje centra za socijalni rad u svezi s
ocjenom o zdravstvenom stanju djeteta stručne komisije u prvom stupnju,
ministarstvo nadležno za poslove socijalne skrbi dostavit će cijeli spis
predmeta s potrebnom medicinskom i drugom dokumentacijom stručnoj komisiji
u drugom stupnju.

(4) Ocjenu o zdravstvenom stanju djeteta stručna komisija u drugom stupnju
daje na Obrascu br. 2. - Ocjena o zdravstvenom stanju djeteta.

Članak 9.

(1) Roditelj koji radi polovicu punog radnog vremena ima pravo na naknadu
plaće za preostalo vrijeme do punog radnog vremena u visini razlike između
neto plaće koju ostvaruje radeći skraćeno radno vrijeme i neto plaće koju
bi ostvario da radi u punom radnom vremenu.

(2) Naknadu iz stavka 1. ovoga članka isplaćuje roditelju Republički
fond socijalne zaštite na temelju potvrde poslodavca o isplaćenoj plaći,
odnosno plaći koja je trebala biti isplaćena roditelju za skraćeno radno
vrijeme.

(3) Potvrdu iz stavka 2. ovoga članka poslodavac je dužan dostaviti
Republičkom fondu socijalne zaštite svakog mjeseca u roku od dva dana od
dana isplate plaće odnosno najkasnije do 20-tog u mjesecu u slučaju kada
plaća nije isplaćena.

(4) Ako roditelj za vrijeme rada u skraćenom radnom vremenu koristi
godišnji odmor ili je na bolovanju pripada mu odgovarajući iznos naknade
plaće sukladno stavku 1. ovoga članka.

Članak 10.

(1) Roditelj koji koristi dopust do sedme godine djetetova života ima
pravo na naknadu plaće u visini iznosa pet osnovica za ostvarivanje prava
po osnovi socijalne sigurnosti.

(2) Naknadu iz stavka 1. ovoga članka isplaćuje roditelju Republički
fond socijalne zaštite.

Članak 11.

(1) Pravo koje roditelj ostvaruje miruje za vrijeme dok se dijete nalazi
na dogovorenom dugotrajnijem stacionarnom smještaju u zdravstvenoj ustanovi.
O smještaju u zdravstvenu ustanovu centar za socijalni rad dužan je odmah
obavijestiti poslodavca kod kojeg je roditelj u radnom odnosu.

(2) Po završenom stacionarnom smještaju djeteta centar za socijalni
rad dužan je odmah zatražiti od izabranog doktora medicine koji je dijete
uputio na liječenje otpusno pismo na osnovi kojeg će zatražiti od stručne
komisije u prvom stupnju ocjenu da li je djetetu i nadalje potrebna njega.

(3) Ako centar za socijalni rad ne dobije otpusno pismo u roku od 15
dana zatražit će od stručne komisije u prvom stupnju da ocijeni daljnju
potrebu roditelja za ostvarivanjem prava iz članka 3. ovoga pravilnika.

(4) Ocjenu iz stavka 3. ovoga članka centar za socijalni rad zatražit
će i u drugim slučajevima kada smatra da su se izmijenile okolnosti koje
utječu na daljnje korištenje tih prava.

Članak 12.

(1) Rješenje o prestanku korištenja jednog od prava iz članka 3. ovoga
pravilnika donosi centar za socijalni rad u roku od 15 dana od nastupa
okolnosti zbog koje prestaje to pravo.

(2) Konačno rješenje iz stavka 1. ovog članka centar za socijalni rad
dostavlja i poslodavcu kod kojeg je roditelj u radnom odnosu.

Članak 13.

Roditelj je dužan u roku od 8 dana prijaviti nadležnom centru za socijalni
rad svaku promjenu koja utječe na gubitak prava koje ostvaruje temeljem
ovoga pravilnika.

Članak 14.

Prava iz članka 3. ovoga pravilnika pod uvjetima utvrđenim ovim pravilnikom
imaju i osobe iz članka 67. stavka 1. Zakona o radu.

Članak 15.

Obrasci 1. i 2. s odgovarajućim sadržajem tiskani su uz ovaj pravilnik
i čine njegov sastavni dio.

Članak 16.

Danom stupanja na snagu ovog pravilnika prestaje važiti Pravilnik o
stjecanju prava na rad sa skraćenim radnim vremenom zbog njege teže hendikepiranog
djeteta ("Narodne novine" br. 34/90 i 16/91).

Članak 17.

Ovaj pravilnik stupa na snagu osmog dana od dana objave u "Narodnim
novinama".

Klasa: 112-07/96-01/14

Urbroj: 524-02-96-1

Zagreb, 30. travnja 1996.

Ministar rada i socijalne skrbi

**Joso Škara,** v. r.

MINISTAR ZDRAVSTVA

**prof. dr. Andrija Hebrang,** v. r.

![](dodatni/364863.gif)

Pravilnik, NN 47/1996-917